סנאפצ'ט, אפליקציית שיתוף התמונות והסרטונים המשמידים את עצמם, מגייסת 650 מיליון דולר בסבב גיוס חדש אשר ישקף לחברה שווי של 16 מיליארד דולר, דיווח ערוץ החדשות CNBC.
סנאפצ'ט, אשר דחתה בדצמבר 2013 הצעת רכש בסך שלושה מיליארד דולר מצד פייסבוק, גייסה בחודש מארס 200 מיליון דולר מענקית האינטרנט הסינית עליבאבא לפי שווי של 15 מיליארד דולר. היקף מימון ההון סיכון שגייסה עד כה סנאפצ'ט מסתכם ב-848 מיליון דולר.
מוקדם יותר השבוע, בכנס re/code בלוס אנג'לס, אמר מנכ"ל סנאפצ'ט, אוון ספיגל, כי החברה מתכננת בסופו של דבר לצאת בהנפקה ראשונה לציבור (IPO). "אנחנו זקוקים להנפקה", אמר המנכ"ל בן ה-24, "ואנחנו מתכננים לעשות זאת". ספיגל אמר בכנס גם כי לסנאפצ'ט יש כעת כמעט 100 מיליון משתמשים פעילים יומיים.
סנאפצ'ט, אשר הוקמה ב-2011, היא אפליקציית שיתוף תמונות במובייל המבוססת על מסרים שמשמידים את עצמם כעבור שניות. משתמשים באפליקציה מצלמים תמונות או קטעי וידאו, מוסיפים כיתוב או שירבוטים על גבי הצילום, משתפים אותו עם חברים או קבוצות חברים ומגדירים תוך כמה שניות תימחק ההודעה לאחר הצפייה.